b'\n_START_ARTICLE_\nTango muzika\n_START_PARAGRAPH_\nTango muzika\xc2\xa0\xe2\x80\x93 muzikos stilius, XIX a. pab.\xc2\xa0\xe2\x80\x93 XX a. pr. susik\xc5\xabr\xc4\x99s tarp europie\xc4\x8di\xc5\xb3 imigrant\xc5\xb3 Argentinoje ir Urugvajuje. Prad\xc5\xbeioje tango muzika buvo neatsiejama nuo tango \xc5\xa1okio, ta\xc4\x8diau v\xc4\x97liau \xc4\x97m\xc4\x97 vystytis kaip atskiras, klausymui skirtas muzikos stilius. Tradici\xc5\xa1kai tango muzika atliekama 2/4 ar 4/4 metru, seksteto (vadinamo orquesta t\xc3\xadpica), kur\xc4\xaf sudaro 2 smuikai, fortepijonas, kontrabosas ir 2 bandonijos. Pastarasis instrumentas yra neatsiejama tango muzikos dalis. Tango muzika gali b\xc5\xabti tiek instrumentin\xc4\x97, tiek vokalin\xc4\x97.\n_START_SECTION_\nKilm\xc4\x97\n_START_PARAGRAPH_\nTango muzikoje susipyn\xc4\x97 \xc4\xafvairi\xc5\xb3 kra\xc5\xa1t\xc5\xb3 muzikin\xc4\x97s tradicijos, paplitusios tarp imigrant\xc5\xb3 bendruomeni\xc5\xb3 Buenos Air\xc4\x97se ir Montevid\xc4\x97juje XIX a. vid. \xc5\xa0ioje muzikoje yra i\xc5\xa1 Europos atkeliavusi\xc5\xb3 flamenko, polkos, habaneros, kontradanso bruo\xc5\xbe\xc5\xb3, taip pat afrikieti\xc5\xa1kos kandomb\xc4\x97, kreol\xc5\xb3 valso element\xc5\xb3. Ankstyvoji tango forma vadinama milonga. Kaip ir tango \xc5\xa1okis, tango muzika XX a. pr. buvo siejama su \xc5\xbeemaisiais visuomen\xc4\x97s sluoksniais (nusikalt\xc4\x97liais, prostitut\xc4\x97mis), laikyta vulgaria ir nepadoria. Ta\xc4\x8diau jau I pasaulinio karo metais tango prad\xc4\x97jo populiar\xc4\x97ti ir u\xc5\xbe La Platos regiono rib\xc5\xb3. 1916\xc2\xa0m. urugvajie\xc4\x8di\xc5\xb3 atlik\xc4\x97jas Gerardo Matos Rodr\xc3\xadguez suk\xc5\xabr\xc4\x97 vien\xc4\x85 \xc5\xbeymiausi\xc5\xb3 tango melodij\xc5\xb3 La cumparsita, o Karloso Gardielio d\xc4\x97ka tango prad\xc4\x97jo skamb\xc4\x97ti ne tik Argentinos, bet ir Europos \xc5\xa1ali\xc5\xb3 (ypa\xc4\x8d Pranc\xc5\xabzijos) pob\xc5\xabvi\xc5\xb3 sal\xc4\x97se. Tango atsikrat\xc4\x97 \xe2\x80\x9evisuomen\xc4\x97s padugni\xc5\xb3 muzikos\xe2\x80\x9c etiket\xc4\x97s ir tapo populiaria \xc5\xa1oki\xc5\xb3 muzika. XX a. vidurys laikomas auksiniu tango am\xc5\xbeiumi, tuo metu grojo daug \xc5\xbeymi\xc5\xb3 tango atlik\xc4\x97j\xc5\xb3 (Juan d\xe2\x80\x99Arienzo, Francisco Canaro, An\xc3\xadbal Troilo, Osvaldo Pugliese), stilius tapo vis rafinuotesnis, \xc4\xafmantresnis. Europoje, JAV tai buvo vienas populiariausi\xc5\xb3 \xc5\xa1oki\xc5\xb3 muzikos stili\xc5\xb3.\n_START_SECTION_\nTango nuevo\n_START_PARAGRAPH_\nXX a. antroje pus\xc4\x97je susidom\xc4\x97jimas tango suma\xc5\xbe\xc4\x97jo, o pats stilius vis labiau evoliucionavo i\xc5\xa1 \xc5\xa1oki\xc5\xb3 muzikos \xc4\xaf labiau akademin\xc4\x99 muzik\xc4\x85. Vienas svarbiausi\xc5\xb3 tango reformatori\xc5\xb3 laikomas argentinie\xc4\x8di\xc5\xb3 kompozitorius Astoras Piacola. Jo sukurtas vadinamasis tango nuevo \xc4\xafgavo nema\xc5\xbeai d\xc5\xbeiazo bruo\xc5\xbe\xc5\xb3, tapo sud\xc4\x97tingesnis, prad\xc4\x97ta naudoti daugiau muzikos instrument\xc5\xb3. Tango \xc4\xaf savo repertuar\xc4\x85 \xc4\xaftrauk\xc4\x97 dalis pop muzikos atlik\xc4\x97j\xc5\xb3.\n_START_SECTION_\n\xc5\xa0iuolaikinis tango\n_START_PARAGRAPH_\nTango evoliucija tebevyksta iki \xc5\xa1iol. XX a. pab.\xc2\xa0\xe2\x80\x93 XXI a. pr. prad\xc4\x97ta eksperimentuoti jungiant tango ritmus su elektronine muzika. \xc5\xa0i naujoji tango muzika da\xc5\xbenai \xc4\xafvardinama kaip electrotango arba tango fusion. \xc5\xbdymiausi \xc5\xa1io stiliaus pradininkai yra Gotan Project ir Bajofondo Tango Club.\n_START_SECTION_\nTematika\n_START_PARAGRAPH_\nVokaliniai tango k\xc5\xabriniai beveik visada atliekami vieno atlik\xc4\x97jo (da\xc5\xbeniau vyro, nors dabar neretai ir moters). B\xc5\xabdingos eil\xc4\x97s apie nelaiming\xc4\x85 meil\xc4\x99, aistr\xc4\x85, nusivylim\xc4\x85 pasauliu. Vartojamas La Platos regionui b\xc5\xabdingas \xc5\xbeargonas lunfardo.'